KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI It-Tieni Tabella ta’ Valutazzjoni tas-Simplifikazzjoni għall-QFP 2014-2020 /* COM/2013/098 final */





KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI It-Tieni Tabella ta’ Valutazzjoni tas-Simplifikazzjoni għall-QFP 2014-2020 1. Viċin il-mument tal-verità Il-ftehim politiku milħuq fil-Kunsill Ewropew fit-8 ta’ Frar 2013 jwitti t-triq għall-adozzjoni tal-Qafas Finanzjarju Pluriennali (QFP) 2014-2020. Baqa’ ftit żmien sabiex l-istrumenti leġiżlattivi jiġu adottati għall-programmi differenti fil-QFP. Il-konklużjoni fil-waqt tan-negozjati interistituzzjonali biss tista’ tippermetti li l-baġit jiġi implimentat mill-bidu tal-QFP li jmiss fl-1 ta' Jannar 2014. Id-deċiżjonijiet regolatorji pendenti għandhom iqisu bis-sħiħ u jiggarantixxu li r-riżorsi pprogrammati taħt il-QFP jaslu bl-aktar mod effiċjenti għand ċ-ċittadini u n-negozji tal-Unjoni Ewropea (UE). Fil-qafas tan-negozjati dwar il-proposti ta’ finanzjament settorjali taħt il-Qafas Finanzjarju Pluriennali (QFP) 2014 – 2020, il-Kummissjoni qed tkompli bl-impenn sod tagħha biex tissimplifika l-proċeduri u l-programmi ta' finanzjament[1]. Is-simplifikazzjoni għandha l-għan li tagħmel aktar faċli l-aċċess għall-finanzjament tal-UE u li twassal b’mod aħjar il-politiki tal-UE, filwaqt li jinżamm livell adegwat ta’ kontroll u ta’ assigurazzjoni. Impenn bħal dan huwa rilevanti b’mod partikolari fil-klima ekonomika u finanzjarja attwali, fejn ir-riżorsi kollha disponibbli għal l-ixprunar tat-tkabbir, l-impjiegi u l-kompetittività fl-Unjoni Ewropea għandhom ikunu mobilizzati bl-aktar mod effiċjenti. Il-Kunsill Ewropew għaraf l-importanza tas-simplifikazzjoni billi ddikjara li "l-leġiżlazzjoni settorjali dwar l-QFP li jmiss (…) għandu għaldaqstant ikollha elementi sostanzjali li jikkontribwixxu biex l-infiq tal-UE ikun issimplifikat, effikaċi u aktar affidabbli"[2]. Mill-istess perspettiva, il-Kunsill reċentement saħaq il-ħtieġa għal aktar sforzi ta’ simplifikazzjoni fil-livell Ewropew u nazzjonali[3], sabiex titnaqqas il-kumplessità tar-regoli li l-Qorti Ewropea tal-Awdituri kemm-il darba identifikat bħala waħda mir-raġunijiet ewlenin tal-iżbalji. Is-simplifikazzjoni hija kwistjoni strateġika: regoli aktar sempliċi, proċeduri anqas diffiċli u b’inqas spejjeż jissarrfu f’finanżjament mill-UE ta’ kwalità aħjar, twassil aħjar, kif ukoll aċċess usa' u aktar faċli għall-fondi tal-UE. F’kelma waħda: riżorsi – għall-ekonomija, it-tkabbir u l-impjiegi. F’konformità mal-impenn tal-Kummissjoni li tissorvelja u tappoġġja l-progress dwar is-simplifikazzjoni permezz ta’ negozjati mal-Parlament Ewropew u l-Kunsill, din il-Komunikazzjoni ssegwi l-ewwel Tabella ta’ Valutazzjoni ppreżentata f'Settembru 2012[4]: tagħraf l-iżviluppi ewlenin minn dakinhar, tenfasizza kwistjonijiet kritiċi, u tindika t-triq li għandha twassal għall-finanzjament tal-UE sempliċi u effiċjenti għall-perjodu 2014-2020. Din il-Komunikazzjoni għandha l-għan ukoll li tkun punt ta’ riferiment u appoġġ għall-Presidenza Irlandiża tal-Kunsill tal-Unjoni Ewropea, li bdiet ix-xogħol tagħha b’ambizzjonijiet għoljin u b’enfasi qawwija fuq l-istabbiltà, l-impjiegi u t-tkabbir. Fil-programm tagħha, il-Presidenza Irlandiża tesprimi l-impenn tagħha li "taħdem b'mod intensiv ma' msieħba, b'mod partikolari mal-Parlament Ewropew, dwar il-ftehim interistituzzjonali rigward diversi strumenti li se jippermettu l-ħruġ fil-pront tal-finanzjament li jixpruna l-impjiegi u t-tkabbir. Dawn l-istrumenti se jixprunaw il-kapaċitajiet tal-UE fir-riċerka u fl-innovazzjoni, jippromwovu s-sħubija u jsaħħu l-investiment għaqli fir-riżorsi naturali tagħna ta’ fuq l-art u ta’ fuq il-baħar”[5]. Ir-regoli sempliċi, il-proċeduri rapidi u effiċjenti huma elementi essenzjali sabiex il-finanzjament tal-UE iseħħ b'ħeffa prevista. Il-Parlament Ewropew qed jaħdem ukoll b’mod intensiv dwar programmi ta’ nfiq: trilogi informali mal-Kummissjoni u l-Kunsill bdew f'bosta mis-setturi. Ir-relaturi tal-Parlament Ewropew qed jinnegozjaw emendi fil-proposti tal-Kummissjoni, fid-dawl ta’ qbil fl-ewwel qari tas-sessjoni plenarja. Hija meħtieġa l-adozzjoni f’waqtha tal-atti leġiżlattivi sabiex l-implimentazzjoni tibda fil-bidu tal-2014, u b'hekk tkun żgurata l-kontinwità fil-finanzjament tal-UE. Minkejja dawn l-isforzi u l-avvanzi sinifikanti fuq xi kwistjonijiet, is-simplifikazzjoni spiss mhix mogħtija biżżejjed importanza fin-negozjati: il-koleġiżlaturi jidhru li jipprivileġġaw prijoritajiet oħra, anki meta r-rikonoxximent ta’ dawn il-prijoritajiet fl-att bażiku jaffettwa l-programmi nfushom f'termini ta’ sempliċità u aċċessibbiltà. Is-simplifikazzjoni ta’ spiss hija mwarrba, għax meqjusa kwistjoni sekondarja. Fl-20 ta’ Settembru 2012, il-President Barroso indirizza ittra lis-Sur Martin Schulz, il-President tal-Parlament Ewropew, u lis-Sur Mavroyiannis, il-President fil-Kariga tal-Kunsill, biex ifakkru l-karattru fundamentali tas-simplifikazzjni u biex jistieden lill-koleġiżlaturi jkomplu jikkooperaw mal-Kummissjoni fit-twettiq tas-simplifikazzjoni[6]. Din l-istedina ma jidhirx li ħalliet l-effetti mistennija s'issa. Il-kooperazzjoni tal-Parlament Ewropew u tal-Kunsill mal-Kummissjoni ppermettiet kisbiet importanti fuq xi kwistjonijiet: l-approvazzjoni tar-Regolament Finanzjarju l-ġdid[7], il-koerenza tar-regoli fil-programmi settorjali permezz tar-Regolament Finanzjarju. Il-Parlament Ewropew u l-Kunsill kienu miftuħin għall-proposti ta’ simplifikazzjoni fi programmi differenti, fir-rigward ta’: id-definizzjoni ta’ qafas uniku, l-integrazzjoni, ir-regoli ta’ eliġibbiltà ċari u koerenti (u b'mod partikolari l-spejjeż issimplifikati), il-governanza elettronika, u kontroll aktar proporzjonli u effettiv. B’mod partikolari, il-koleġiżlaturi kienu pożittivi għall-proposti li jissimplifikaw il-ġestjoni b’mod speċjali għall-Istati Membri, u huma ħerqana li jintroduċu aktar flessibilità f’dan ir-rigward. F’xi każijiet, il-flessibilità eċċessiva li tinvolvi soluzzjonijiet imfasslin apposta, pereżempju fir-riforma tal-Politika Agrikola Komuni (PAK), tfixkel is-simplifikazzjoni. Barra minn hekk, il-koleġiżlaturi wrew ix-xewqa li jżidu l-kontroll ex-ante fuq l-eżekuzzjoni tal-baġit. Għal dan il-għan il-proposti leġiżlattivi ġew mgħobbija b’dispożizzjonijiet aktar iddettaljati, proċeduri kkumplikati, jew sempliċement ġiet introdotta mill-ġdid l-istruttura ta’ programmi ta' finanzjament taħt l-QFP 2007-2013. Dawn iż-żidiet jagħmlu l-aċċess għall-programmi ta' nfiq aktar difficli għall-benefiċjari potenzjali, u jxekklu t-twassil tal-fondi tal-UE. Dan l-approċċ jkollu wkoll ir-riżultat li jillimita l-flessibilità tal-Kummisjoni fl-implimentazzjoni tal-baġit. Minn naħa, dan ikun f’kunflitt mal-obbligazzjoni tal-Kummissjoni li tassumi r-responsabbiltà sħiħa għall-implimentazzjoni tal-baġit, u minn-naħa l-oħra mal-kompetenzi ta’ rilaxx tal-Parlament Ewropew. Il-Kunsill Ewropew appella lill-koleġiżlaturi sabiex jadottaw malajr il-programmi ta’ finanzjament li jimplimentaw il-QFP 2014-2020, sabiex tiġi żgurata l-implimentazzjoni tagħhom f'waqtha fl-1 ta' Jannar 2014. Huwa fakkar “l-għan komuni u r-responsabbiltà tal-istituzzjonijiet u tal-Istati Membri sabiex jissimplifikaw ir-regoli u l-proċeduri ta’ finanzjament”. Ħeġġeġ lill-leġiżlaturi biex “jaqblu dwar programmi li huma aktar sempliċi, li juru b’mod ċar tnaqqis fil-piż amministrattiv għall-awtoritajiet pubbliċi u għall-benefiċjarji”[8]. Il-Kummissjoni temmen li l-elementi identifikati fit-Tabella ta’ Valutazzjoni preżenti, jirrappreżentaw l-akbar ostakli għas-simplifikazzjoni, u l-eżempji elenkati hawn taħt huma l-espressjonijiet l-aktar evidenti tat-tendenzi ġenerali. Dawn l-ostakoli pendenti għandhom jitneħħew mill-koleġiżlaturi, waqt l-aħħar fażi tan-negozjati, bil-għan li jintlaħqu r-riżultati li jikkorrispondu bl-aħjar mod għall-bżonnijiet tal-benefiċjalri tal-fondi tal-UE u taċ-ċittadini inġenerali. 2. Xejriet ta’ simplifikazzjoni: Kwistjonijiet Kritiċi 2.1. Programmi ta’Finanzjament tal-UE Aktar Sempliċi u Aktar Aċċessibbli Is-simplifikazzjoni tal-finanzjament tal-UE tibbaża ruħha fuq testi leġiżlattivi sempliċi. Il-Kummissjoni pproponiet programmi ta’ finanzjament li ta’ spiss jgħaqqdu programmi differenti li qabel kienu mibdija fl-istess qasam ta' politika, jistabbilixxu l-prijoritajiet u l-objettivi ġenerali tal-politika, u jiddefinixxu l-pakkett baġitarju għall-programm. Dawn id-definizzjonijiet ġenerali fl-att bażiku għandhom l-iskop li jkopru l-prijoritajiet u l-objettivi li huma wiesgħa biżżejjed għal perjodu ta’ finanzjament fit-tul ta’seba’ snin (2014-2020). Sabiex ikun hemm tweġiba fil-pront għall-prijoritajiet ta’ politika li jinbidlu u għall-ħtiġijiet ekonomiċi/soċjali matul dan il-perjodu, lis-servizzi tal-Kummissjoni li se jiġġestixxu l-fondi, tħallitilhom il-flessibbiltà: huma jistipulaw objettivi speċifiċi, prijoritajiet u l-allokazzjoni sussegwenti ta’ fondi fi programmi ta’ ħidma annwali/pluriennali, konformi mar-Regolament Finanzjarju. Dan il-qafas sempliċi, komprensiv u flessibbli qed ikun mhedded minn xi modifiki proposti mill-Parlament Ewropew u mill-Kunsill. Għalkemm inżammet struttura waħda għall-programmi ġodda ta’ finanzjament, il-koleġiżlaturi ta’ spiss jintroduċu setturi u temi ġodda, li jirriproduċu programmi li qabel kienu separati u/jew iżidu ħafna dettalji tekniċi. Pereżempju, fil-Programm Erasmus għal Kulħadd[9], il-Kunsill u l-Parlament Ewropew ipproponew li jaqsmu l-kapitolu dwar l-edukazzjoni, it-taħriġ, u ż-żgħażagħ f’żewġ kapitoli separati, mingħajr ma tkun mibdula l-arkitettura ġenerali tal-proposta tal-Kummisjoni. Madankollu, l-objettivi huma indikati kemm fil-livell ta’ programm kif ukoll permezz ta’ kapitoli/setturi speċifiċi, bil-ħsieb li tiżdied il-viżibilità tas-setturi differenti u tal-attivitajiet tagħhom. Barra minn hekk, il-Parlament Ewropew jipproponi li jiġi allokat persentaġġ predefinit mill-pakkett tal-baġit għal kull settur. Tendenza simili qamet fin-negozjati tal-Programm għall-Bidla u l-Innovazzjoni Soċjali[10], li għandu l-għan li jipprovdi appoġġ finanzjarju għal azzjonijiet innovattivi li jikkontribwixxu għall-objettivi tal-UE rigward l-impjieg, il-ħarsien soċjali, il-ġlieda kontra l-esklużjoni soċjali u l-faqar, u titjib fil-kundizzjonijiet tax-xogħol. Dan il-programm jgħaqqad tliet programmi attwali separati u jestendi l-kopertura tagħhom, sabiex jiżgura l-integrazzjoni u l-omoġeneità fit-twettiq tal-għanijiet tal-politika soċjali. L-assi għall-finanzjament diġà jirriflettu l-programmi attwali. Madankollu, kemm il-Parlament Ewropew u l-Kunsill qed jipproponu li jdaħħlu taqsimiet/żoni tematiċi fi ħdan kull assi u jistipulaw il-livell minimu ta’ allokazzjoni baġitarja għal kull taqsima, sabiex jitqassam l-baġit kollu tal-programm. F'Il-Programm tal-Konsumatur[11], l-inflazzjoni tal-objettivi, tas-subobjettivi, tal-azzjonijiet eliġibbli u tal-indikaturi biex ikejlu kemm dawn l-objettivi ntlaħqu, hija akkumpanjata mit-tentattiv tal-Parlament Ewropew biex jintroduċi tqassim tal-baġit vinkolanti li jikkorrispondi għal din l-istruttura ddettaljata, inkluż limitu għall-assistenza teknika. Fil-każ tal-programm is-Saħħa għat-Tkabbir[12], il-Parlament Ewropew żied objettivi, subobjettivi u azzjonijiet eliġibbli, u b'hekk ifframmenta l-baġit limitat tal-programm u dgħajjef il-miri u l-effikaċja tiegħu. Fir-rigward tal-Fondi Strutturali u ta’ Investiment Ewropej (minn issa ’l quddiem il-Fondi ESI)[13] dwar id-definizzjoni tat-termini, tal-kundizzjonijiet u tal-proċeduri tal-istrumenti finanzjarji, il-Kunsill irrifjuta l-użu tal-atti ddelegati biex jistabbilixxi l-modalitajiet iddettaljati. Ir-riżultat huwa test pedantiku u riġidu, li jekk jinżamm, jikkomplika l-użu tal-istrumenti finanzjarji. Dan imur kontra r-rilevanza ewlenija tal-istrumenti finanzjarji tal-QFP futur u mhux konsistenti mar-Regolament Finanzjarju, fejn elementi simili ġew inklużi fl-att iddelegat. Bl-istess mod, dispożizzjonijiet li jikkotribwixxu għal dewmien fl-investiment li jsir fil-post u li jnaqqsu l-operat ordnat u fil-waqt tal-Fondi tal-ESI, għandhom jiġu evitati, b’mod partikolari fiċ-ċirkostanzi ekonomiċi attwali. Fl-aħħar mill-aħħar, huwa kruċjali li jkunu jistgħu jiġu mmodifikati l-elementi mhux essenzjali li jinsabu fil-korp tal-att leġiżlattiv innifsu jew fl-annessi tiegħu permezz tal-atti ddelegati, sabiex tiġi evitata r-riġidità fl-implimentazzjoni tal-baġit (pereżempju fir-Relazzjonijiet Esterni[14], fl-istrumenti finanzjarji innovattivi u fil-PAK). B'mod partikolari, il-Kunsill f'dan is-sens, qed jopponi l-proposti mill-Kummissjoni, għalkemm il-koleġiżlaturi jiddisponu minn biżżejjed poteri biex jopponu u anki jirrevokaw atti ddelegati. Dawn l-eżempji juru tendenza li jitkompla l-istatus quo u l-finanzjament dirett tal-UE permezz ta’ kanali predefiniti fit-test leġiżlattiv: din it-tendenza ħafna drabi tinkludi t-tentattiv li jiġu ffissati persentaġġi speċifiċi għall-allokazzjoni ta’ fondi. Fil-fatt, id-dispożizzjonijiet iddettaljati fl-att bażiku japprofondixxu il-kontroll ex-ante tal-koleġiżlaturi fuq l-implimentazzjoni tal-baġit. Madankollu, dawn id-dispożizzjonijiet jgħabbu żżejjed it-test ta’ programmi ta' finanzjament b’dettalji tekniċi, u jillimitaw il-flessibbiltà meħtieġa għall-implimentazzjoni tal-baġit, għad-detriment ta' oqsma innovattivi u nfiq aħjar, f’konformità mat-tibdil tul is-snin fil-kuntest ekonomiku/soċjali. Dan l-approċċ, ma jiħux inkonsiderazzjoni tal-fatt li l-Parlament Ewropew u l-Kunsill xorta jeżerċitaw il-poteri tagħhom u jiddeċiedu fuq l-allokazzjonijiet tal-baġit finali ta’ kull sena. In-numru eċċessiv ta’ dispożizzjonijiet iddettaljati u tekniċi jnaqqas il-flessibbiltà fil-ġestjoni tal-baġit u jkompli jikkumplika l-atti bażiċi. Dan se jagħmel l-aċċess għall-finanzjament tal-UE diffiċli, riġidu u ineffettiv għall-benefiċjarji. Dan se jpoġġi f’diskussjoni l-irwol tal-Kummissjoni bħala l-istituzzjoni li hija responsbbli mill-ġestjoni tal-Baġit tal-UE. Dawn ir-riskji għandhom jiġu evitati billi dawn l-ostakli jiġu megħluba fil-passi li jmiss tan-negozjati. 2.2. Il-logħba tal-poter għall-finanzjament tal-UE: Kif jista’ jitjieb it-twassil? 2.2.1. Atti Ddelegati jew Atti ta’ Implimentazzjoni Fin-negozjati tal-programmi ta’ finanzjament kollha, qamet kwistjoni istituzzjonali: it-talba mill-Parlament Ewropew biex jiġu definiti l-objettivi, il-prijoritajiet, l-allokazzjonijiet finanzjarji u elementi oħra tal-implimentazzjoni tal-baġit permezz ta’ atti ddelegati. Bħalissa, dawn l-elementi huma parti mill-programmi ta' ħidma annwali/pluriennali, li normalment jikkostitwixxu d-deċiżjonijiet dwar il-finanzjament mill-Kummissjoni. Il-Kummissjoni pproponiet li dawn l-elementi, bħala parti mill-programm ta’ ħidma dwar id-deċiżjonijiet ta’ finanzjament (li huwa purament att dwar l-implimentazzjoni tal-baġit) se jkomplu jiġu definit permezz ta’ atti ta’ implimentazzjoni. Il-Kunsill jappoġġa din il-pożizzjoni. Madankollu, il-Parlament Ewropew jixtieq ikun aktar involut fid-definizzjoni ta’ dawn l-elementi. Dan jista’ jwassal għal żewġ opzjonijiet alternattivi: – L-adozzjoni tal-programmi ta’ ħidma permezz ta' atti ddelegati. Din l-opzjoni mhix legalment aċċettabbli, minħabba li ma tkunx skont l-Artikoli 290 u 291 tat-Trattati; hija timmodifika l-bilanċ istituzzjonali u ma tkunx konsistenti mar-Regolament Finanzjarju li reċentement ġie rivedut, li jipprevedi l-adozzjoni mill-Kummissjoni tal-programmi ta’ ħidma annwali/pluriennali. – L-introduzzjoni ta’ saff intermedju ta’ leġiżlazzjoni bejn l-atti bażiċi u l-programmi ta’ ħidma. Dan is-saff miżjud ġdid ta’ atti ddelegati għandu jiddefinixxi l-elementi ta’ finanzjament b’mod wiesa’, ladarba jista’ jkun hemm implimentazzjoni ulterjuri permezz tal-programmi ta’ ħidma. Minħabba f’hekk l-implimentazzjoni tal-programmi tista’ tinbeda tard, b'mod partikolari l-finanzjament tal-ewwel sena. L-ewwel proposti tal-Kummissjoni huma legalment sodi u għandhom l-għan li jiżguraw l-effiċjenza, il-flessibilità u t-twassil tal-fondi tal-UE, li huma punti ta’ riferiment prinċipali għall-benefiċjarji u ċ-ċittadini. 2.2.2. Komitoloġija Il-Kunsill ipprova jtejjeb il-kontroll ex-ante tal-Istati Membri fuq l-implimentazzjoni tal-baġit, billi żied il-proċeduri tal-komitoloġija f'oqsma mhux previsti fil-proposti tal-Kummissjoni. Pereżempju, f’Orizzont 2020[15], il-programm ta’ finanzjament għar-riċerka u l-innovazzjoni, u fil-Faċilità Nikkollegaw l-Ewropa[16] (infrastruttura), il-Kunsill ippropona li japplika l-proċeduri ta' Kumitat ("komitoloġija")[17] għall-għażla tal-proġetti u għall-impenji legali individwali, inklużi d-deċiżjonijiet ta’ għotja[18]. L-adozzjoni ta’ deċiżjonijiet ta' għotja taqa’ taħt l-implimentazzjoni tal-baġit, li hija prerogattiva istituzzjonali tal-Kummissjoni. Barra minn hekk, dawn il-proċeduri kkumplikati japplikaw għal deċiżjonijiet purament amministrattivi, li għandhom jiġu adottati mill-uffiċjal awtorizzanti b'delega (jiġifieri mid-Diretturi Ġenerali tal-Kummissjoni). Barra minn hekk, l-esperjenza wriet li dawn id-deċiżjonijiet mhumiex kontroversjali. Il-komitoloġija tagħmel l-adozzjoni ta’ dawn id-deċiżjonijiet aktar riġida, burokratika, tieħu ż-żmien u għalja (l-ispejjeż tal-laqgħat, it-traduzzjonijiet eċċ.) L-intervent ta' kumitat ma jkollux valur miżjud. Pjuttost, dan iżid il-ħin bejn is-sejħa u l-firma tal-għotjiet, u b’hekk idewwem l-allokazzjoni tal-fondi. L-importanza kruċjali ta’ dawn iż-żewġ programmi ġiet rikonoxxuta mill-Presidenza Irlandiża tal-Kunsill[19]: li jiġu evitati proċeduri pedantiċi u burokratiċi ikun ifisser li tiġi rikonoxxuta konkretament din l-importanza, u huwa pass sinifikanti lejn l-użu sħiħ tal-valur tagħhom għall-ekonomija tal-UE. Il-Kunsill ippropona li jintroduċu proċeduri tal-kumitat anki kontra evidenza prattika. Fil-qasam tal-Affarijiet Interni, l-esperjenza wriet li huwa importanti li l-finanzjament jkun jista’ jiġi mmobilizzat malajr u b’mod flessibbli sabiex jirrispondi b'mod effettiv għal avvenimenti mhux previsti, bħal pressjoni migratorja urġenti jew eċċezzjonali fil-fruntieri esterni tal-Unjoni, attakki terroristiċi jew attakki ċibernetiċi fuq skala kbira. Din hija r-raġuni għaliex il-Kummissjoni pproponiet proċedura separata, mingħajr komitoloġija, għall-adozzjoni ta’ programmi ta’ ħidma għall-assistenza ta’ emerġenza. Il-Kunsill, fuq talba tar-Renju Unit, xorta waħda ppropona li tiġi applikata proċedura ta’ eżami mxekkla u li tieħu l-ħin. L-għajnuna finanzjarja għal sitwazzjonijiet ta’ emerġenza għandha tkun rapida u effiċjenti; ma għandhiex tkun mxekkla minn proċeduri kkumplikati. Barra minn hekk, il-Kunsill ippropona l-introduzzjoni ta’ opzjoni li timpedixxi lill-Kummissjoni milli tieħu azzjoni jekk il-Kumitat relevanti ma jkunx ta opinjoni. Klawżola bħal din, li tista’ twaqqaf il-finanzjament tal-UE, ġie introdotta mingħajr ġustifikazzjoni xierqa f'ħafna każijiet, pereżempju fil-Politika Agrikola Komuni (PAK)[20], fil-fondi tal-Affarijiet Interni u fil-programm għall-kompetittività tal-intrapriżi u tal-intrapriżi zgħar u medji (Cosme)[21]. 2.3. Ir-regoli ta’ Eliġibbiltà Sempliċi: Aktar Effiċjenza – Inqas Żbalji 2.3.1. Rata unika ta’ rimborż u rata fissa obbligatorja għal spejjeż indiretti Il-Kummissjoni pproponiet li tissimplifika konsiderevolment il-finanzjament tal-UE billi tintroduċi rata unika ta’ rimborż u rata fissa obbligatorja għal spejjeż indiretti. Ir-rata unika tapplika għall-benefiċjarji kollha taħt l-istess proġett ta’ azzjoni, u r-rata fissa għal spejjeż indiretti tapplika għall-azzjonijiet kollha u għal kull tip ta’ parteċipant. Iż-żewġ miżuri ser jevitaw kalkoli kumplessi, rappurtar u żbalji. Din l-innovazzjoni hija rilevanti b’mod partikolari fil-programm Orizzont 2020, minħabba l-irwol strateġiku tar-riċerka u tal-innovazzjoni fl-ekonomija tal-UE. Din il-miżura ta’ simplifikazzjoni hija maħsuba wkoll biex tillibera riżorsi, f’termini ta’ ħin u ta’ enerġiji, li jistgħu jkunu użati b’mod aktar produttiv għall-azzjoni. Il-Qorti tal-Awdituri fl-opinjoni tagħha Nru 6/2012 tad-19 ta’ Lulju 2012 approvat dan il-mudell ta’ finanzjament tal-ispejjeż ssimplifikat b’mod radikali, għax qieset li dan “jiffaċilita u jħaffef il-proċess tal-applikazzjoni” u “jnaqqas ir-riskju tal-irregolaritajiet ”. Madankollu, din il-parti prinċipali tas-simplifikazzjoni ġiet ikkontestata matul in-negozjati: il-Parlament Ewropew oppona r-rata unika ta’ rimborż kif ukoll ir-rata fissa obbligatorja. Minflok huwa jipproponi li jdaħħal mill-ġdid distinzjoni bejn tipi ta’ parteċipanti fi proġett. Il-Kunsill daħħal eċċezzjoni għall-entitajiet legali li ma jagħmlux qligħ. Il-Presidenza Irlandiża tal-Kunsill fakkret li “wieħed mill-objettivi ewlenin ta’ Orizzont 2020 huwa li jiġi ssimplifikat il-finanzjament kollu għar-riċerka u l-innovazzjoni li bħalissa l-UE tipprovdi permezz ta’ sett wieħed ta' regoli. Dan se jagħmilha aktar faċli għall-applikanti li jitolbu finanzjament, iżda l-approċċ se jiżgura wkoll li fondi investiti fil-programm se jintużaw b'mod aktar effettiv.”[22] Il-Kunsill Ewropew fil-konklużjonijiet tiegħu hawn fuq imsemmija enfasizza l-importanza partikolari tas-simplifikazzjoni tal-programmi tal-UE għar-riċerka, għall-edukazzjoni u għall-innovazzjoni bħala mezz li jwassal għal titjib sostanzjali u progressiv fil-politiki rilevanti. Ir-rata unika ta’ rimborż u r-rata fissa obbligatorja għal-ispejjeż indiretti huma l-elementi ewlenin fis-simplifikazzjoni tal-finanzjament għar-riċerka u l-innovazzjoni, biex ikun hemm aċċess iktar faċli għall-applikanti kif ukoll effiċjenza akbar fit-twassil. 2.3.2. Il-kwalità tal-proġetti jew l-allokazzjonijiet nazzjonali Fl-istess perspettiva ta’ twassil effiċjenti, il-Kummissjoni ffukat fuq il-kwalità tal-proġetti bħala l-kriterju ewlieni għall-allokazzjoni tal-fondi fis-settur ambjentali, skont il-programm LIFE[23]. Din l-intenzjoni hija mxekkla mit-tentattiv tal-Kunsill li jintroduċi mill-ġdid l-allokazzjonijiet nazzjonali indikattivi tal-fondi tal-UE. Il-Parlament Ewropew jappoġġja sistema bbażata fuq reġistru pubbli li jkejjel il-prestazzjoni tal-Istati Membri li jistgħu jixprunaw proġetti għall-bini tal-kapaċitajiet: dan l-approċċ żżomm inċentiv psikoloġiku tal-allokazzjonijiet nazzjonali. Matul in-negozjati, il-Kummissjoni f'ħafna okkażjonijiet ipprovdiet fatti li juru li l-allokazzjonijiet nazzjonali ma wasslux għal distribuzzjoni aktar bilanċjata ta' proġetti. Fil-perjodu ta’ programmazzjoni attwali, l-allokazzjonijiet nazzjonali naqqsu l-valur miżjud tal-UE u affettwaw il-kwalità medja tal-proġetti ffinanzjati. Il-kwalità tal-proġetti għandha tinżamm bħala l-kriterju ewlieni għall-finanzjament tal-UE: l-allokazzjonijiet nazzjonali ma jiggarantixxux distribuzzjoni aktar ibbilanċjata tal-proġetti. Pjuttost, dawn jaffettwaw b'mod negattiv il-kwalità medja tal-proġetti ffinanzjati. 2.3.3. L-eliġibbiltà tal-ispejjeż tal-VAT Il-Kummissjoni pproponiet regola ċara: il-kostijiet tal-VAT mhux rimborżabbli, li jsiru għal proġetti infrastrutturali mill-fondi tal-ESI u għal proġetti fl-ambitu tal-Faċilità Nikkolegaw l-Ewropa, mhumiex eliġibbli. ir-rimborż ta’ dawn il-kostijiet tal-VAT jassorbi parti sinifikanti mill-pakkett baġitarju tal-programmi. dawn il-fondi se jintużaw b’mod aktar effiċjenti jekk ikunu allokati għall-finanzjament ta’ proġetti ġodda ta' infrastruttura. il-Kummissjoni tiddiżapprova l-pożizzjoni li l-Kunsill Ewropew ħa favur ir-regola preżenti tal-eleġibbiltà għall-VAT li mhix rimborżabbli rigward il-Fondi tal-ESI u l-kontribut ta' EUR 10 biljun ittrasferiti mill-Fond ta’ Koeżjoni għall-Faċilità Nikkollegaw l-Ewropa, approċċ li ħoloq inċertezza legali fil-perjodu ta’ programmazzjoni attwali. Il-proposta tal-Kummissjonii li tiċċara r-regoli ta’ eliġibbiltà tal-VAT hija essenzjali sabiex tiġi assigurata ċ-ċertezza legali fl-ippjanar finanzjarju u sabiex ikun massimizzat il-kontribut mill-Fondi tal-ESI għall-investimenti li jsaħħu t-tkabbir. 3. It-Triq ’il Quddiem Jonqos għaxar xhur qabel ma jibda l-perjodu ta’ programmazzjoni li jmiss: Biex tiġi ppreparata ġenerazzjoni ġdida ta’ programmi hemm bżonn taż-żmien, b’mod partikolari taħt ġestjoni konġunta. L-Unjoni Ewropea ma tistax tippermetti li jkun hemm dewmien fil-bidu tal-programmi l-ġodda – il-leġiżlazzjoni settorjali għandha tkun f’postha kemm jista' jkun malajr bħala fatt urġenti L-eżempji ta’ hawn fuq juru li għad fadal kwistjonijiet kritiċi fin-negozjati mal-Parlament Ewropew u l-Kunsill. Dawn il-kwistjonijiet huma ħafna drabi r-riżultat ta’ prijoritajiet differenti: kontroll ex-ante jew influwenza aktar profonda fuq l-implimentazzjoni tal-baġit, l-ispeċifiċitajiet fir-regoli ta’ finanzjament u prijoritajiet politiċi oħrajn jistgħu jkunu f'kunflitt mas-simplifikazzjoni, l-effiċjenza u l-użu fil-pront tal-finanzi mill-UE. Madankollu, is-simplifikazzjoni hija prijorità orizzontali: din għandha tibqa’ fil-qalba tan-negozjati, sabiex il-finanzjament mill-UE jitjieb, tissaħħaħ il-kwalità, u jkun aktar faċli l-aċċess mill-benefiċjarji. Prijoritajiet oħra, għalkemm rilevanti, m’għandhomx ireġġgħu lura s-simplifikazzjoni, li twieġeb għall-esiġenzi bażiċi tal-benefiċjarji u taċ-ċittadini inġenerali. F’din il-perspettiva, il-Kummissjoni tinsisti li l-Parlament Ewropew u l-Kunsill jerġgħu jiffukaw fuq is-simplifikazzjoni: dan ifisser li jiddefendu t-testi ġenerali u komprensivi, li jevitaw proċeduri kkumplikati, u li jsegwu r-regoli u l-kriterji sempliċi tal-finanzjament. It-titjib fit-twassil tal-fondi tal-UE - li jirriżulta mit-tnedija mill-ġdid tal-kooperazzjoni istituzzjonali dwar is-simplifikazzjoni - huwa kruċjali f'dan il-mument, fejn il-bżonn tar-riżorsi għall-ekonomija, għat-tkabbir u għall-impjiegi huwa b’saħħtu u konformi mal-prijoritajiet kondiviżi. Għal dawn ir-raġunijiet, il-Kummissjoni, biex iżżomm mal-impenn sod tagħha, tappoġġja u tistieden il-Presidenza Irlandiża tal-Kunsill u l-Parlament Ewropew biex ipoġġu lis-simplifikazzjoni fiċ-ċentru tal-fażi li jmiss tan-negozjati, sabiex isir progress deċiżiv rigward nfiq aktar effikaċi. Anness Il-punti ewlenin tat-tabella ta’ valutazzjoni fl-oqsma kollha ta' politika Kummenti Generali Sar xogħol sinifikanti fil-Kunsill u l-Parlament Ewropew, b'kooperazzjoni mal-Kummissjoni, fuq il-biċċa l-kbira tal-proposti għall-programmi ta' nfiq ġodda mfassla taħt il-Qafas Finanzjarju Pluriennali ġdid (QFP 2014-2020). L-importanza tas-simplifikazzjoni bħala prijorità orizzontali hija kondiviża bejn il-koleġiżlaturi. L-attitudni ta’ kooperazzjoni bejn il-Parlament Ewropew u l-Kunsiull ippermettiet li jintlaħqu l-għanijiet ta' xi kwistjonijiet imsemmija fit-Tabella ta' Valutazzjoni preċedenti. Madankollu, is-simplifikazzjoni hija ta’ spiss imwarrba mill-Parlament Ewropew u mill-Kunsill waqt in-negozjati, beix jiffukaw fuq prijoritajiet oħra, anke meta dawn il-prijoritajiet jaffettwaw l-objettivi ta’ simplifikazzjoni. Għad hemm xi ostakli mill-aħħar tabella ta’ valutazzjoni; filwaqt li qamu kwistjonijiet ġodda. Il-Kummissjoni beħsiebha tkompli bl-impenn sod tagħha għas-simplifikazzjoni, u se tikkoopera u tappoġġja l-Presidenza Irlandiża tal-Kunsill u l-Parlament Ewropew biex ipoġġu s-simplifikazzjoni fiċ-ċentru tal-fażijiet li jmiss ta' negozjati. Suġġett || Kwistjoni || L-ewwel Tabella ta’ Valutazzjoni* || Aġġornament Il-kwistjonijiet ġodda u t-test ġdid miżjudin mal-Anness tal-ewwel Tabella ta’ Valutazzjoni, huma ssottolinjati. Tnaqqis fl-għadd ta' programmi || Koerenza bejn ir-regoli komuni u r-regoli speċifiċi għas-settur (L-Artikolu 1 tas-CPR – issa l-Fondi tal-ESI) (COM (2011) 615 finali) || Il-proposta tal-Kunsill rigward ir-Regolament tal-Fondi Strutturali (CPR) tista’ toħloq diversi derogi fir-regoli speċifiċi għas-settur. Il-Kummissjoni tqis li d-derogi mir-regoli komuni previsti f'regoli għal settur speċifiku għandhom jinżammu għall-minimu meħtieġ; inkella, hemm riskju li tiddgħajjef l-armonizzazzjoni ppjanata billi jiddaħħlu diversi derogi fir-regoli speċifiċi għas-settur. F'dan ir-rigward, il-Kummissjoni tappoġġa d-Dikjarazzjoni tar-Renju Unit għat-tisħiħ tal-armonizzazzjoni tar-regoli dwar il-Fondi koperti mill-Qafas Strateġiku Komuni. || Għadhom pendenti: id-diskussjonijiet għadhom għaddejjin bil-ħsieb li tinkiseb pożizzjoni komuni. Il-programm "FISCUS" (COM (2011) 706 finali) || Il-Kunsill u l-Parlament Ewropew pproponew li l-programm integrat propost mill-Kummissjoni għad-dwana u t-tassazzjoni jinqasam. Il-Kummissjoni ssostni li programm integrat "FISCUS" jiżgura simplifikazzjoni robusta, jagħti spinta lis-sinerġiji u jissalvagwardja l-koerenza fl-implimentazzjoni tal-modalitajiet, mingħajr ma jaffettwa l-karatteristiċi distintivi taż-żewġ setturi. || Il-programm ġie maqsum f'żewġ programmi separati: "FISCALIS 2020" u "CUSTOMS 2020" Qafas ta’ settur wieħed || Kodiċi ta’ kondotta (L-Artikolu 5 tal-Fondi tal-ESI) || It-tħassir mill-Kunsill tal-Kodiċi ta’ Kondotta jnaqqas mill-approċċ tal-governanza fuq bosta livelli imfassal biex il-politika ta’ koeżjoni tkun aktar effettiva. || Il-koleġiżlaturi reġgħu daħħlu fis-seħħ il-Kodiċi ta’ Kondotta. Qafas Strateġiku Komuni (L-Artikolu 12 tal-Fondi tal-ESI) || L-użu ta' att iddelegat għad-definizzjoni tal-elementi mhux essenzjali tal-qafas strateġiku komuni ġie rrifjutat mill-Kunsill u l-Parlament; huma jipproponu li dawn l-elementi jiġu inklużi fl-Anness mal-att leġiżlattiv. Il-Kummissjoni aċċettat li ssegwi dan l-approċċ, iżda tinsisti li tingħata s-setgħa sabiex tadotta att iddelegat biex tikkompleta l-Anness bl-elementi mhux essenzjali l-iktar tekniċi tal-qafas strateġiku komuni u biex temenda l-Anness. Dan huwa meħtieġ sabiex ikun hemm ftit flessibiltà fl-aġġustament tal-elementi rilevanti biex jittieħed kont tal-esperjenza prattika. || Il-Kummissjoni ressqet proposta modifikata li tinkludu l-qafas strateġiku komuni f’anness tal-att leġiżlattiv, anke jekk temmen li dan il-qafas jikkonċerna elementi mhux essenzjali tal-att leġislattiv. Il-Kunsill għadu jopponi l-att iddelegat dwar xi elementi tekniċi kumplimentari u il-modifika ta’ elementi tekniċi fl-Anness. Ir-regoli komuni għal strumenti finanzjarji esterni (COM (2011) 842 finali) || Ir-relaturi tal-Kunsill u tal-Parlament Ewropew iridu jinkludu fl-istrumenti finanzjarji esterni speċifiċi għas-settur partijiet mir-Regolament dwar Regoli ta' Implimentazzjoni Komuni applikabbli għall-istrumenti finanzjarji esterni kollha. Il-Kummissjoni se taħdem biex tinżamm l-integrità tar-Regolament ta’ Implimentazzjoni, filwaqt li tiżgura approċċ legali sod. || Kwistjoni mhix solvuta. Id-definizzjoni ta’ assi prijoritarju fil-Politika ta’Koeżjoni (Art. 87 Fondi tal-ESI) || Il-Kunsill u l-Parlament Ewropew qablu li jikkombinaw il-prijoritajiet ta’ investiment minn ħdan objettivi aktar tematiċi, mingħajr l-ebda limitazzjoni fil-programm. Il-Presidenza, appoġġjata mill-Parlament Ewropew, tippermetti l-assi prijoritarju għal diversi fondi u l-assi prijoritarju għal kategoriji diversi ta’ reġjuni, mingħajr ma titlob l-informazzjoni kollha għal kull Fond u għal kull kategorija ta’ reġjun. || Kwistjoni mhix solvuta: il-Kummissjoni tqis li dan jimmina l-konċentrazzjoni, (l-approċċ orjentat lejn ir-riżultat) u jikkomplika l-implimentazzjoni. Joħloq ukoll inċertezzi legali peress li dawn il-possibbiltajiet jeħtieġu l-adattament ta’ ħafna dispożizzjonijiet legali. Ir-regola ġenerali dwar l-assistenza teknika tal-Istati Membri (L-Artikolu 109 Fondi tal-ESI) || || Il-Kunsill ippropona arranġamenti li jikkonsistu minn regola ġenerali rigward il-limitu għall-allokazzjoni għall-assistenza teknika u serje ta' derogi li fil-biċċa l-kbira jxejjnu r-regola ġenerali, kif ukoll joħolqu diffikultajiet fl-interpretazzjoni. Kwistjoni mhix solvuta: il-Kummissjoni tikkunsidra li r-regoli multipli u d-derogi mdaħħla mill-Kunsill irendu l-ġestjoni estremament kumplessa. Aġenzija unika tal-pagamenti fil-PAK (Artikolu 7 fir-Regolament orizzontali tal-PAK) (COM(2011) 625 finali 2) || Il-Presidenza tal-Kunsill tipproponi li tillimita l-għadd ta' aġenziji tal-pagament għal kull Stat Membru għall-"minimu meħtieġ". It-tnaqqis għal aġenzija tal-pagament waħda għal kull Stat Membru jew kull reġjun ġiet proposta mill-Kummissjoni sabiex tiġi żgurata aktar armonizzazzjoni u simplifikazzjoni tal-ġestjoni tal-PAK l-aktar billi jitnaqqas il-piż amministrattiv u titjieb l-effiċjenza tal-awditjar. || Kwistjoni mhix solvuta: għall-Kummissjoni, l-approvazzjoni tal-proposta mill-Kunsill timpedixxi s-simplifikazjoni tal-ġestjoni u t-tnaqqis fl-ispejjeż amministrattivi. L-aġenzija nazzjonali unika għall-koordinazzjoni tal-"Erasmus għal kulħadd" (Artikolu 21) (COM (2011) 788 finali) || Il-proposta tal-Kummissjoni għal aġenzija nazzjonali unika għal kull Stat Membru ġiet ikkuntestata mill-kumitat kompetnti tal-Parlament Ewropew. Il-Kummissjoni ma taqbilx ma’ dan l-approċċ, li jirrifletti is-sitwazzjoni legali attwali, billi dan inaqqas l-użu flessibbli tal-fondi tal-UE fi ħdan l-Istati Membri u jġib miegħu aktar xogħol amministrattiv u spejjeż. || Kwistjoni mhix solvuta: Il-Kunsill u l-Kumitat CULT tal-Parlament Ewropew introduċew il-possibbilità li jkun hemm aktar minn aġenzija waħda nazzjonali, skont il-leġiżlazzjoni u l-prattika nazzjonali. || Tliet setturi taħt strument uniku fil-Faċilità Nikkollegaw l-Ewropa (COM(2011) 665 finali 2) || L-approċċ integrat tal-Faċilità Nikkollegaw l-Ewropa kellu appoġġ mill-Kunsill fl-Approċċ Ġenerali Parzjali tas-7 ta' Ġunju 2012. Il-Parlament, li xogħlu fuq dan il-fajl jwettqu l-Kumitat konġunt TRAN-ITRE, juri sinjal ta' appoġġ wiesa' għal dan l-istrument. || Il-Kunsill u l-Kumitat kompetenti fil-Parlament Ewropew aċċettaw l-istruttura unika proposta mill-Kummissjoni Sinerġiji/Integrazzjoni || L-ekoloġizzazzjoni tal-pagamenti diretti tal-PAK (Artikoli 29-33 tar-Regolament dwar il-Pagamenti Diretti) (COM (2011) 625 finali) (L-Artikolu 65 tar-Regolament Orizzontali) (COM (2011) 628 finali) || Fil-Kunsill qed jitfaċċaw tendenzi li jistgħu jdgħajfu l-proposti tal-Kummissjoni. Kemm il-Kunsill kif ukoll ir-relatur fil-Parlament Ewropew issuġġerew emendi bil-għan li jillimitaw l-ambitu tar-rekwiżiti ekoloġiċi billi pereżempju jogħlew il-limiti u jitwessgħu d-definizzjonijiet. Skont l-emendi ssuġġeriti mir-relatur tal-Parlament Ewropew għall-proposta tar-Regolament orizzontali tal-PAK, nuqqas ta' konformità mar-rekwiżiti ekoloġiċi ma għandhiex taffettwa pagament bażiku dirett. Dan irendi de facto l-ekoloġizzazzjoni volontarja għall-bdiewa. Filwaqt li ċerti adattamenti tal-proposti tekniċi tal-Kummissjoni jistgħu jiġu nnegozjati, il-mekkaniżmi għall-ekoloġizzazzjoni għandhom jibqgħu kredibbli sabiex jissalvagwardjaw l-għan li 30% tal-pagamenti diretti jintrabtu ma' prattiki li jħarsu l-ambjent u l-klima. || Kwistjoni mhix solvuta: It-test rivedut tal-Presidenza jistipula għadd kbir ta’ derogi differenti, eżenzjonijiet, proċeduri ta’ approvazzjoni, analiżi ta’ żoni (ta’ interess ekoloġiku) eċċ. bil-għan li jillimita kemm l-ambitu kif ukoll l-impatt tar-rekwiżiti ekoloġiċi. Għalkemm l-eċċezzjonijiet/każijiet partikolari jillimitaw l-ispejjeż ta’ konformità għal uħud mill-bdiewa, dawn se jagħmlu l-leġiżlazzjoni aktar kumplessa, b'mod partikolari, rigward il-ġestjoni u l-kontroll fuq l-użu korrett tal-fondi pubbliċi tal-UE, u jnaqqsu l-impatt ambjentali u l-effiċjenza ekoloġika. Skont l-emendi adottati mill-COMAGRI tal-Parlament Ewropew, it-tnaqqis tal-għajnuna fil-każ ta' nuqqas ta’ konformità għandu jkollu biss effett fuq il-pagament ekoloġiku, mingħajr aktar tnaqqis f’pagamenti diretti oħra. Barra minn hekk, skont l-emendi ta’ COMAGRI, l-ekoloġizzazzjoni hija eskluża mil-linja ta’ referenza tal-miżuri klimatiċi agro-ambjentali taħt l-iżvilupp rurali. Dan ifisser li l-finanzjament skont il-FAEŻR jista’ jintuża għal prattiki tal-biedja li huma diġà koperti mill-ħlas ekoloġiku ("finanzjament doppju"). Il-Kunsill Ewropew approva l-approċċ aktar ekoloġiku tal-Kummissjoni u l-użu ta’ 30% mil-limitu nazzjonali għal prattiki aktar ekoloġiċi. Huwa qies il-ħtieġa ta’ flessibilità definita b’mod ċar għall-Istati Membri fir-rigward tal-għażla tal-miżuri. Il-Kummissjoni, filwaqt li taċċetta l-ħtieġa ta’ flessibbiltà, hija kontra approċċ imfassal b’mod speċifiku għal kull Stat Membru u d-derogi numerużi li jikkomplikaw l-implimentazzjoni L-integrazzjoni tal-prinċipji orizzontali (L-Artikoli 7, 8 ,48, 87 tal-Fondi tal-ESI) || Il-Kunsill u l-Parlament jappoġġaw l-integrazzjoni imsaħħa tal-prinċipji orizzontali dwar it-trattament indaqs, in-nondiskriminazzjoni, l-iżvilupp sostenibbli u t-tibdil fil-klima. Madankollu, il-proposta tal-Kunsill sabiex l-Istati Membri jingħataw is-setgħa li jevalwaw r-rilevanza tagħhom fil-programmi operattivi ddgħajjef l-integrazzjoni. || Il-Kunsill u l-Parlament Ewropew qablu dwar l-approċċ li tingħata s-setgħa lill-Istati Membri biex jiġi deċiż jekk prinċipju orizzontali ikunx relevanti għal programm operazzjonali partikolari fl-ambitu tal-politika ta’ koeżjoni, madankollu l-valutazzjoni tagħhom trid tiġi ġġustifikata. Il-Kummissjoni ma taċċettax dan l-approċċ. PAK - Programm ta’żvilupp rurali (COM (2011) 627 finali) || || Kwistjonijiet mhux solvuti. Il-Presidenza tal-Kunsill ipproponiet li teskludu l-FAEŻR mill-ambitu tal-kundizzjonalitajiet ġenerali ex-ante stabbiliti għall-Fondi tal-ESI. Dan jista’ jwassal biex ikun hemm modi differenti ta’ kif tiġi vvalutata r-rilevanza tal-kundizzjonijiet, u b'hekk jitnaqqas l-użu effikaċi u effiċjenti tal-Fondi tal-UE. Kemm il-COMAGRI tal-Parlament Ewropew kif ukoll il-Presidenza tal-Kunsill ipproponew li l-Istati Membri jiġu awtorizzati jippreżentaw fl-istess ħin il-programmi nazzjonali u dawk reġjonali. Dan jista’ jwassal għal ġestjoni wisq kumplessa, inklużi problemi minn perspettiva finanzjarja. PAK - l-Organizzazzjoni Komuni tas-Suq Unika (OKS Unika) (COM(2011)626). || || L-emendi adottati mill-COMAGRI tal-Parlament Ewropew jżommu jew jestendu l-applikazzjoni ta’ċerti strumenti tas-suq żejda jew arkajċi u jżidu strumenti ġodda għar-regolamentazzjoni tas-suq. Dan ifisser li jew jinżammu jew jiżdiedu l-ispejjeż amministrattivi, u piżijiet kemm għall-operaturi kif ukoll għall-amministrazzjonijiet nazzjonali. Objettivi prijoritarji ċari u indikaturi (orjentati lejn il-kisba ta' riżultati) || Allokazzjoni minima għall-FSE (Art.84 tal-fondi tal-ESI) || Il-pożizzjoni tal-Kunsill fis-CPR tħassar l-allokazzjoni minima għall- Fond Soċjali Ewropew (FSE) iddgħajjef l-enfasi fuq il-prijoritajiet tal-Ewropa 2020 għat-tkabbir u l-impjiegi. Il-Kummissjoni tinsisti fuq il-ħtieġa li l-FSE ikollu baġit prevedibbli permezz ta' sehem minimu mill-politika ta’ koeżjoni. Dan huwa essenzjali sabiex ikun garantit il-livell meħtieġ ta’ investimenti fin- nies sabiex jitwasslu l-għanijiet ambizzjużi tax-xogħol, speċjalment quddiem il-ħtieġa li jiġi indirizzat il-livell tal-qgħad, speċjalment il-qgħad fost iż-żgħażagħ, u biex jiġu miġġielda il-faqar u l-esklużjoni soċjali. Il-Kumitat tal-Impjiegi fil-Parlament Ewropew jappoġġja bil-qawwa l-proposti kollha tal-Kummissjoni msemmija hawn fuq. || In-negozjati dwar dan il-punt għadhom għaddejjin. Il-Parlament Ewropew jappoġġja l-proposta tal-Kummissjoni u ressaq emendi biex iżid il-flessibbiltà ta’ bejn ir-reġjuni. Dan jista’ jiġi aċċettat mill-Kummissjoni. Il-Kunsill Ewropew saħaq li l-appoġġ meħtieġ għall-iżvilupp tal-kapital uman se jkun żgurat permezz ta’ parti adegwata mill-FSE għall-politika ta’ koeżjoni || Il-finanzjament tal-infrastrutturi bażiċi f’reġjuni aktar żviluppati (Artikolu 5 tal-FEŻR) || Il-Kunsill jipproponi li jiftaħ il-finanzjament għal infrastrutturi bażiċi għal reġjuni aktar żviluppati fl-oqsma tal-ambjent, tat-trasport u tal-ICT. Il-Kummissjoni tqis li l-użu tal-ammonti żgħar disponibbli taħt il-Fond Ewropew għall-Iżvilupp Reġjonali (FEŻR) f'reġjuni aktar żviluppati li huma diġà mgħammra tajjeb, se jipprovdi ftit benefiċċju ekonomiku. Ikun ħafna aktar effettiv li dawn il-flus jintużaw biex direttament jistimulaw it-tkabbir u l-impjiegi fir-reġjuni anqas żviluppati fejn hemm il-ħtieġa. || Kwistjoni mhix solvuta. Il-Kunsill u l-Parlament Ewropew jidhru li f’termini wiesgħa qed jaqblu. || Konċentrazzjoni tematika fl-FSE (Artikolu 4 tal-FSE) (COM(2011) 607 finali 2) || Il-Kunsill jipproponi li jinbidel il-mekkaniżmu ta’ konċentrazzjoni tal-Fond Soċjali Ewropew (FSE) għall-objettiv “il-promozzjoni tal-inklużjoni soċjali u l-ġlieda kontra l-faqar”. Deroga proposta mill-Kunsill li tippermetti li jingħaddu l-ammonti tal-FEŻR lejn l-objettiv ta’ 20% tal-FSE allokati għal dan l-objettiv tematiku, jagħmlu l-mekkaniżmu ta’ konċentrazzjoni rrelevanti. L-ammonti ta-FEŻR waħedhom, speċjalment fir-reġjuni anqas żviluppati jistgħu jirrappreżentaw 20% tar-riżorsi tal-FSE. || Kwistjoni mhix solvuta. Il-Parlament Ewropew jappoġġja bis-sħiħ il-proposta tal-Kummissjoni. || Il-qafas ta’ prestazzjoni fil-fondi tal-ESI (L-Artikolu 20 u l-Anness I tal-Fondi tal-ESI) || Il-Kunsill introduċa bidliet biex jipprovdi aktar flessibilità lill-Istati Membri u salvagwardji biżżejjed sabiex jittaffa t-tħassib rigward inċentivi negattivi (is-sospensjoni tal-pagamenti u l-korrezzjonijiet finanzjarji). Il-Kummissjoni tista’ taċċetta dawn il-proposti, iżda mhux se taċċetta li tħassar jew iddgħajjef l-inċentivi negattivi sabiex tiskoraġġixxi l-prestazzjoni fqira u l-iffissar ta’ miri mhux realistiċi. || Il-Kunsill parzjalment jaċċetta l-proposta tal-Kummissjoni Il-Parlament Ewropew jopponi l-proposta tal-Kummissjoni biex jiġu applikati korrezzjonijiet finanzjarji f’każijiet gravi fejn l-objettivi miftiehma ma jintleħqux. || Objettivi u indikaturi ġodda || Din hija kwistjoni orizzontali. F'ħafna proposti tal-Kummissjoni r-relaturi tal-Parlament Ewropew u f'ċerti każi l-Kunsill jissuġġerixxu li jiżdiedu diversi objettivi ddettaljati u indikaturi ġodda, li huma inqas speċifiċi jew inqas relevanti u b'hekk tonqos l-attenzjoni minn fuq ir-riżultati. || Il-kwistjoni mhix solvuta. Għal eżempji ta’ żviluppi fi programmi settorjali, ara hawn taħt. || Erasmus għal Kulħadd (Artikoli 4.5 u 11 COM (2011) 788 finali) || Fl-approċċ ġenerali parzjali tal-Kunsill tneħħew l-indikaturi kollha. Il-Kunsill jipproponi li jiġu definiti l-indikaturi f'att ta' implimentazzjoni. Dan mhuwiex konsistenti ma' programmi oħra. L-indikaturi huma normalment komponent tal-att leġiżlattiv, jew għandhom jiġu definiti permezz ta' atti ddelegati. || L-indikaturi għadhom kwistjoni miftuħa bejn il-Parlament Ewropew u l-Kunsill, billi l-Kunsill ħassarhom mill-bażi legali. Il-Kumitat CULT tal-Parlament Ewropew ppropona li jinkludu l-indikaturi f’anness mal-att leġiżlattiv li jista’ jiġi mmodifikat permezz ta’ att iddelegat. Dwar l-objettivi, il-Kumitat CULT tal-Parlament Ewropew żied objettivi addizzjonali li mhux dejjem huma konsistenti bejniethom u li jżidu l-kumplessità. || Il-Programm "Ewropa Kreattiva" (Artikolu 14, COM(2011) 785 finali.) || Il-Kunsill jipproponi li jiġu definiti l-indikaturi f'att ta' implimentazzjoni. Dan mhuwiex konsistenti mal-programmi l-oħra. Indikaturi ġenerali tal-programm kollu kemm hu, huma komponent tal-att leġiżlattiv. Din hija r-raġuni għaliex l-indikaturi bażiċi huma definiti fit-test leġiżlattiv innifsu u dawn jistgħu jiġu speċifikati f'atti ddelegati. || Kwistjoni mhix solvuta. Il-Kummissjoni ssostni l-oġġezzjoni tagħha għall-użu ta’ atti ta' implimentazzjoni minħabba li m’għandhomx il-viżibilità u t-trasparenza, li huma l-elementi ewlenin biex ikun żgurat l-għarfien sħiħ tal-partijiet interessati. || Il-Programm dwar is-Saħħa (Artikoli 2 u 7 COM (2011) 709 finali) || L-objettiv tal-programm u l-indikaturi ġew imwessgħa u inqas orjentati lejn ir-riżultati, u bħala tali ma għandhomx konnessjoni diretta mal-kapaċitajiet finanzjarji u operattivi tal-programm. Id-deċiżjoni meħuda waqt l-approċċ ġenerali tal-Kunsill biex ir-rata ta’ kofinanzjament tkun ġeneralizzata sa 80% għal dawk li jissejħu "azzjonijiet konġunti" bejn l-Istati Membri (ara hawn taħt) u l-estensjoni kontradittorja tal- objettivi koperti, jikkontribwixxu biex jitnaqqas l-impatt tal-Programm, ġaladarba anqas azzjonijiet se jkunu jistgħu jiġu ffinanzjati. || Kwistjoni mhix solvuta: Il-Kunsill għadu qed jipproponi żieda fil-kofinanzjament għall-Istati Membri kollha; il-Kummissjoni pproponiet li jiġi limitat għall-Istati Membri bid-DNG ta’ inqas minn 90% tal-medja tal-UE sabiex tiżdied il-parteċipazzjoni tagħhom f'azzjonijiet konġunti u biex jittieħed inkonsiderazzjoni l-baġit żgħir għal dan il-programm. || Il-Fond Marittimu u tas-Sajd (FEMS) (Artikolu 6, COM(2011) 804 finali.) || Il-Kunsill żied prijoritajiet ġodda; b'mod partikolari l-inklużjoni tar-referenza għall-ipproċessar tnaqqas l-effettività, minħabba d-daqs żgħir tal-programm meta mqabbel ma’ strumenti strutturali oħra, il-proposta tal-FEMS għandha tiffoka fuq oqsma ewlenin fis-setturi tas-sajd u l-akwakultura. || Il-Kunsill iżomm il-pożizzjoni tiegħu. Proċeduri flessibbli għat-teħid tad-deċiżjonijiet || Il-delegazzjoni tal-poteri lill-Kummissjoni hija mħassra jew ristretta, pereżempju: 1. Fil-politika ta’ Koeżjoni l-kriterji għan-nomina ta’ awtoritajiet amministrattivi ġew inklużi mill-Kunsill fl-att leġiżlattiv (filwaqt li l-Kunsill aċċetta l-atti ddelegati tal-FEMS u tal-FAEŻR). 2. Fil-fondi tal-ESI, il-Kunsill jirrifjuta l-atti ddelegati fir-rigward tal-Qafas Strateġiku Komuni. 3. Fil-każ ta’ LIFE (il-kriterji għall-bilanċ ġeografiku), u Orizzont 2020 (għal indikaturi tal-prestazzjoni u, parzjalment, għal aċċess għall-finanzi). Il-Kunsill ifittex ukoll li jirrestrinġi s-setgħa tal-Kummissjoni biex temenda anki l-annessi tekniċi f'forma ta' att ddelegat, pereż.; RELEX, CEF (l-istrumenti finanzjarji). Barra minn hekk, fl-istrumenti finanzjarji tar-RELEX, il-Kunsill illimita serjament il-flessibilità introdotta mill-proposti tal-Kummissjoni rigward l-użu ta’ fondi mhux allokati, il-modifiki mhux sostanzjali ta’ dokumenti dwar l-ipprogrammar u dwar id-deċiżjonijiet ta’ finanzjament u l-livell limitu fil-proċeduri tal-komitoloġija. || Dawn huma kwistjonijiet orizzontali li jikkorru f’ħafna mit-tibdiliet issuġġeriti mill-Kunsill u mill-Parlament Ewropew għall-proposti tal-Kummissjoni. Il-Kunsill u f'xi każijiet il-Parlament Ewropew ipproponew li jneħħu jew jirrestrinġu l-kamp ta’ applikazzjoni tad-delega ta’ setgħat lill-Kummissjoni biex tadotta atti ddelegati għal elementi mhux essenzjali tal-att leġiżlattiv; huma ssuġġerew li dawn l-elementi jiġu inklużi fl-att leġiżlattiv. Dan l-approċċ itaqqal it-testi leġiżlattivi b’wisq dettalji tekniċi li jikkumplikaw il-leġibbiltà tat-testi, jaffettwa l-aċċessibbiltà lill-partijiet interessati u jillimita d-diskrezzjoni ta’ ġestjoni operattiva li hija meħtieġa għal ġestjoni finanzjarja soda u effettiva tal-fondi tal-UE, jew jimponi proċess twil ta’ teħid ta' deċiżjonijiet. Il-ħtieġa għall-flessibbiltà operattiva hija importanti partikolarment għall-istrumenti finanzjarji tar-RELEX, minħabba l-imprevedibbiltà tal-eventi f'dan il-qasam u l-ħtieġa għal reazzjoni rapida. Skont ir-riżultat tan-negozjati dwar l-atti ddelegati, in-nuqqas ta’ flessibbiltà fit-teħid tad-deċiżjonijiet tista’ trendi l-azzjoni tal-UE ineffikaċi. || Il-Kummissjoni żammet il-pożizzjoni tagħha li tadotta jew timmodifika l-elementi mhux essenzjali permezz ta’ att delegat. B’mod partikolari, il-Kummissjoni tikkunsidra li l-emenda tal-Annessi ta' natura teknika għandha tkun possibbli permezz ta’ att ddelegat u li l-possibilità ta’ oġġezzjoni tipprovdi lill-koleġiżlaturi bis-salvagwardji meħtieġa. Atti ddelegati jew atti ta’ implimentazzjoni || Il-Kunsill ippropona f'ħafna każijiet, speċjalment f’oqsma ta’ ġestjoni konġunta (il-PAK, il-Politika ta’ Koeżjoni, il-Fond Marittimu u tas-Sajd, il-Fond tal-Affarijiet Interni), li l-atti ddelegati jinbidlu f'atti ta' implimentazzjoni li jassiguraw id-dritt tal-kontroll mill-Istati Membri (permezz ta’ proċedura ta' komitoloġija). Dan iqajjem kwistjonijiet dwar l-ambitu u n-natura ta' atti koperti bl-Artikoli 290 u 291 tat-Trattat (TFUE) u għandu konsegwenzi istituzzjonali importanti. Għall-kuntlarju, il-Parlament Ewropew spiss jipproponi l-konverżjoni ta’ atti ta’ implimentazzjoni f'atti ddelegati li jqiegħduh fuq l-istess livell tal-Kunsill. Tali proposti huma totalment inadegwati fir-rigward ta’ dokumenti dwar programmi ta' ħidma annwali li jeħtieġ li jiġu adottati u sussegwentement jiġu adattati malajr biex jippermettu reazzjoni f’waqtha għal ċirkustanzi li qed jinbidlu u l-implimentazzjoni effettiva tal-programmi. Tali atti ddelegati ma jkunux f’konformità mat-Trattat u jfixklu konsiderevolment l-implimentazzjoni operattiva u jtawwlu "ż-żmien għall-għoti u ż-żmien għall-ħlas". Dawn se jkunu wkoll totalment inadegwati fir-rigward ta’ dokumenti ta’ programmazzjoni taħt l-istrumenti Relex, li jeħtieġu fil-maġġoranza tal-każijiet li jiġu diskussi u maqbula mal-pajjiżi terzi benefiċjarji. Ta’ min ifakkar li d-dokumenti tal-ipprogrammar huma magħmula għall-imlimentazzjoni u mhux għar-regolamentazzjoni, tal-istrumenti legali relevanti u għalhekk huma nieqsa mill-karatteristiċi legali kollha (jiġifieri l-istabbiliment ta' regoli ġenerali u obbligatorji fi ħdan l-ordni legali tal-UE) li huma meħtieġa għad-definizzjoni ta' “att ddelegat”. || Kwistjoni mhix solvuta. Kwistjoni mhix solvuta. Is-sostituzzjoni ta’ atti ta’ implimentazzjoni ma’ atti ddelegati għal dokumenti ta’ programmazzjoni jew partijiet minnhom issa qed tiġi proposta mill-Parlament Ewropew għall-biċċa l-kbira tal-programmi settorjali. Restrizzjonijiet tal-poteri baġitarji tal-Kummissjoni || Il-Kunsill u f'ħafna każijiet il-Parlament Ewropew jissuġġerixxu li l-baġit ikompli jinqasam f'sottolimiti għall-attivitajiet u/jew azzjonijiet differenti u għall-assistenza teknika tal-programmi, u jistabillixxuh fuq il-livell ta’ att leġislattiv. Proposti bħal dawn jirrestrinġu il-ħila tal-Kummissjoni fil-ġestjoni tal-baġit minħabba li jiddepravawha mill-flessibilità operattiva li hija neċessarja għall-ġestjoni tal-baġit korretta ta’ kuljum. Dawn huma totalment mhux adattati għal programmi b’pakkett finanzjarju żgħir u sproporzjonatament riġidi għall-programmi ta’ ħidma annwali. || Kwistjoni mhix solvuta. L-analiżi ddettaljata tal-baġit, li spiss ssegwi l-istruttura ta’ programmi preċedenti li issa ngħaqdu, jew l-allokazzjoni ta’ partijiet tal-baġit jew it-trasferiment ta’ elementi mid-dikjarazzjoni finanzjarja leġiżlattiva għall-att legali innifsu, isseħħ b’mod partikolari f'dawn il-programmi: 1. Erasmus għal Kulħadd 2. Il-konsumatur 3. Is-Saħħa għat-Tkabbir 4. Programm għall-Bidla u l-Innovazzjoni Soċjali 5. Orizzont 2020 6. Il-programm għall-Kompetittività tal-Intrapriżi, u tal-Intrapriżi Żgħar u Medji (COSME) 7. Galileo KTE (Artikolu 20, COM(2011) 610 finali.) || Fil-każ tal-Kooperazzjoni Territorjali Ewropea (KTE), il-Kunsill ippropona li l-kombinazzjoni tal-funzjonijiet tal-awtorità ta’ ġestjoni u ċċertifikar tkun volontarja. Il-Kummissjoni ma qablitx ma’ dan u insistiet li dan għandu jkun obbligatorju, biex ikunu żgurati strutturi ta’ ġestjoni proporzjonati għal programmi relattivament żgħar fl-ambitu tal-Kooperazzjoni Territorjali Ewropea, u jiġi evitat ix-xogħol doppju. || Kwistjoni mhix solvuta. Komitoloġija || Il-proċeduri tal-komitoloġija miżjuda mill-Kunsill, li mhumiex previsti fil-proposti tal-Kummissjoni (eżempji): 1. L-għażla tal-proġetti u l-impenji individwali legali (inklużi d-deċiżjonijiet tal-għotjiet): Faċilità Nikkollegaw l-Ewropa, Orizzont 2020; 2. Assistenza ta’ emerġenza – programmi ta’ ħidma (Fondi tal-Afarijiet Interni) Proċedura tal-komitoloġija aktar ikkumplikata minn dik fil-proposti tal-Kummissjoni 3. Klawżola “Mingħajr opinjoni – m’hemmx att” (eżempji): (Fondi tal-Affarijiet Interni COSME, PAK) 4. Il-proċedura tal-Kumitat Konsultattiv hija mibdula f’bosta oqsma għal proċedura ta’ eżami aktar restrittiva. Eżempji: Il-fondi Strutturali, il-PAK, Orizzont 2020) || || Kwistjoni mhix solvuta. Ir-regoli ta’ eliġibbiltà || Il-kwalità tal-proġetti jew l-allokazzjonijiet nazzjonali (Programm LIFE) || || Il-kwistjoni mhix solvuta: Il-Kummissjoni tipproponi li talloka fondi esklussivament abbażi tal-kwalità tal-proġetti. Il-Kunsill jixtieq jintroduċi mill-ġdid allokazzjonijiet nazzjonali indikattivi għall-fondi tal-UE. Il-Parlament Ewropew jipproponi li jistabbilixxi reġistru dwar l-allokazzjoni nazzjonali indikattiva tal-fondi biex jixpruna proġetti għall-bini ta’ kapaċitajiet. Il-VAT fi proġetti infrastrutturali: (Artikolu 8 fis-"CEF" COM (2011) 665 finali), (L-Artikolu 59 tal-Fondi tal-ESI) (Artikolu 20 fil-programm LIFE) (COM (2011) 874 finali) || Wara ftehim dwar ir-Regolament Finanzjarju (RF), li jipprevedi l-eliġibbiltà tal-ispiża tal-VAT, sakemm din ma tkunx ripagabbli u li tħallset minn persuna mhux taxxabbli kif definit mid-Direttivi, il-proposti għal setturi speċifiċi li jinsabu fil-Faċilità Nikkollegaw l-Ewropa (FNE), l-RPB għall-Fondi Strutturali, u l-Programm LIFE, li jeskludu l-eliġibbiltà tal-VAT qed jiġu diskussi fi ħdan il-Kunsill u l-Parlament Ewropew. Il-Kummissjoni temmen li n-noneliġibbiltà tal-VAT partikolarment fi proġetti ta’ infrastruttura hija adattata u għalhekk għandha tinżamm fl-atti leġiżlattivi relevanti li huma speċifiċi għas-settur. Inkella, il-baġit tal-Unjoni Ewropea se jintuża biex jiffinanzja l-baġits nazzjonali, minflok ma jiffinanzja aktar proġetti, li jista’ jitqies kuntlarju għall-objettivi u l-iskop tal-istrumenti finanzjarji kkonċernati. || Il-Kunsill Ewropew huwa favur l-eliġibbiltà, skont il-kondizzjonijiet tal-leġiżlazzjoni nazzjonali fuq il-VAT, tal-ammonti mhux rekuperabbli tal-VAT li jintefqu fir-rigward tal-fondi tal-ESI u għall-kontribut ta’ EUR 10 biljun mill-Fond ta' Koeżjoni għall-Faċilità Nikkollegaw l-Ewropa. Fil-programm LIFE, ġie miftiehem li d-dispożizzjonijiet dwar l-ispejjeż eliġibbli tal-VAT jiġu allinjati mar-Regolament Finanzjarju. Kwistjoni ġdida: Xi Stati Membri fil-Kunsill urew it-tħassib tagħhom dwar in-noneliġibbiltà tal-ispejjeż tal-VAT minfuqa minn awtoritajiet pubbliċi fil-funzjoni tagħhom, fl-ambitu tal-programm tal-Ġustizzja u tal-Fondi għall-Affarijiet Interni. Il-miżuri tal-kummerċjalizzazzjoni fil-(FEMS) (Artikolu 71 fil- "FEMS") (COM (2011) 804 finali) Rata ta’ finanzjament unika f'"Orizzont 2020" (Artikoli 22 u 24 tar-Regoli ta' Parteċipazzjoni) (COM (2011) 810 finali) || Il-Kunsill jissuġġerixxi li titħassar ir-referenza rigward sostenn għall-"kummerċjalizzazzjoni diretta ta' prodotti tas-sajd għal sajjieda kostali fuq skala żgħira" fil-proposta tal-Kummissjoni dwar il-Fond Ewropew Marittimu u tas-Sajd (FEMS). Il-Parlament Ewropew wera l-appoġġ tiegħu għall-proposta tal-Kummissjoni. Il-Kummissjoni ma taqbilx mal-proposta tal-Kunsill minħabba li s-sostenn għall-bastimenti tas-sajd fuq skala żgħira huwa importanti peress li dawn ta' spiss ma jkollhomx esperjenza, għarfien jew mezzi finanzjarji biex jinvolvu ruħhom f’kummerċjalizzazzjoni diretta. Ir-rata ta’ rimborż għal kull proġett kif ukoll ir-rata fissa unika għall-ispejjeż indiretti qed ikunu ikkuntestati mir-relatur tal-Parlament Ewropew. Barra minn hekk, il-Kunsill introduċa eċċezzjoni għar-rata ta’ rimborż uniku għal entitajiet legali li ma jagħmlux qligħ. Il-Kummissjoni tinsisti dwar il-proposti tagħha li jinsabu fir-Regoli għall-parteċipazzjoni f’Orizzont 2020, billi dawn il-kwistjonijiet huma żewġ pedamenti tar-regoli ta’ finanzjament issimplifikati f'Orizzont 2020; dawn jirrappreżentaw l-isforzi tal-Kummissjoni biex jitnaqqas il-piż amministrattiv fuq il-benefiċjarji u “rati tal-iżbalji”, u tkun permessa strateġija ta’ kontroll inqas ikkumplikata u jitqasssar iż-żmien għall-ħruġ tal-għotjiet fl-interess tal-benefiċjarji. || Kwistjoni mhix solvuta. Kwistjoni mhix solvuta: Il-Parlament Ewropew għadu jikkuntesta r-rata ta’ finanzjament unika; il-Kunsill jappoġġja l-prinċipju ta’ rata unika iżda b’xi eċċezzjonijiet. Il-Parlament Ewropew jopponi rata fissa unika għal spejjeż indiretti u jipproponi l-introduzzjoni mill-ġdid tal-metodu tal-ispiża effettiva bħala opzjoni, filwaqt li l-Kunsill aċċetta dan. Il-Kunsill Ewropew enfasizza l-importanza partikolari tas-simplifikazzjoni fil-programmi tal-UE għar-riċerka, l-edukazzjoni u l-innovazzjoni, biex titjieb b’mod sostanzjali u progressiv l-effikaċja tal-politiki relevanti. || Il-livell limitu tal-garanziji għal self f’COSME u Orizzont 2020 (L-Anness II COM(2011)834 finali || || Il-koleġiżlaturi immodifikaw il-linja ta' demarkazzjoni bejn COSME, il-Programm għall-Kompetittività tal-Intrapriżi u tal-intrapriżi żgħar u medji, u Orizzont 2020, il-programm dwar il-garanziji għal self għall-SMEs. Din il-bidla twassal għal trikkib fil-kamp ta’ applikazzjoni taż-żewġ Programmi (garanziji ta’ self taħt EUR 150 000 għall-SMEs orjentati lejn ir-riċerka u l-innovazzjoni ikunu eliġibbli taħt iż-żewġ programmi) li jirriżulta f'piż amministrattiv sinifikanti għall-SMEs u appoġġ baġitarju mdgħajjef, kif ukoll l-objettivi tal-programm ma jibqgħux daqshekk iffukati billi għadd inqas ta' SMEs iżgħar jiġu appoġġjati. Appoġġ għat-trasferiment tal-għarfien jew l-azzjoni ta’ informazzjoni || Id-definizzjoni tal-benefiċjarju (Artikolu 15 tal-FAEŻR) || || It-test rivedut tal-Presidenza jerġa’ jdaħħal referenza dwar il-parteċipant fit-taħriġ bħala benefiċjarju ta’ sostenn, u b'hekk il-kamp ta’ azzjoni biex jitnaqqsu l-piżijiet amministrattivi ikun limitat. Il-Kummissjoni tikkunsidra li l-fornitur tat-taħriġ jew forma oħra ta’ għarfien għandu jkun l-uniku benefiċjarju tal-appoġġ. Il-piżijiet amministrattivi jistgħu jitnaqqsu b’mod sinifikanti jekk ikun biss il-fornitur tat-taħriġ, u mhux il-parteċipanti, li jridu japplikaw għall-għajnuna. Il-metodi tal-kostijiet issimplifikati || Il-ħin tax-xogħol medju (Fondi tal-ESI, (l-Artikolu 58)) || Ġiet proposta alternattiva ġdida mill-Kunsill għall-kalkolu ssimplifikat tal-kostijiet tal-persunal billi wieħed jiddividi l-kostijiet gross annwali tal-impjiegi b’1650 siegħa. Il-Kummissjoni baqgħet riżervata rigward din il-proposta fin-nuqqas ta' metodu li jappoġġjaha. || Kwistjoni mhix solvuta. L-użu obbligatorju ta’ kostijiet issimplifikati għal proġetti żgħar (FSE, (l-Artikolu 14)) || Fil-każ tal-FSE l-Kunsill ippropona li f'operazzjonijiet ta’ inqas minn EUR 50 000 jistgħu wkoll jintużaw rati fissi flimkien ma’ somom f’daqqa u kostijiet ta’ unità. Il-Kummissjoni tippreferi li jsir obbligatorju biss l-użu tas-somom sħaħ u l-kostijiet ta’ unità minħabba l-potenzjal akbar ta’ simplifikazzjoni. || Il-Kunsill aċċetta l-użu obbligatorju ta’ somom sħaħ jew kostijiet ta’ unità għal proġetti żgħar, kif ġie propost mill-Kummissjoni, u żied rati fissi fuqhom. Il-Parlament Ewropew qabel mal-proposta tal-Kummissjoni. Il-Kummissjoni tista’ taqbel mal-inklużjoni tar-rati fissi minbarra opzjonijiet oħra dwar kostijiet issimplifikati. || Il-ħlas ta’somma sħiħa għall-bdiewa żgħar (L-Artikoli 47 - 51 ir-Regolament għal-Pagamenti Diretti L-Artikolu 92 ir-Regolament Orizzontali) L-Iskema għall-bdiewa żgħar (SFS) || || Skont kemm it-test rivedut tal-Presidenza tal-Kunsill, kif ukoll l-emendi adottati mill-COMAGRI tal-Parlament Ewropew, l-applikazzjoni tal-Iskema għall-Bdiewa Żgħar (SFS) għandha tkun fakultattiva għall-Istati Membri. Jekk l-iskema issir fakultattiva dan jista’ possibilment ifisser simplifikazzjoni għal Stat Membru b’għadd limitat ħafna ta' bdiewa żgħar, iżda l-bdiewa fl-Istati Membri li jiddeċiedu li ma japplikawx din l-iskema, se jkunu mċaħħda mill-benefiċċji ta’ simplifikazzjoni tagħha. Minbarra l-mudell ta’ somma sħiħa propost mill-Kummissjoni, il-Presidenza tipproponi metodu alternattiv għall-kalkolu tal-ħlas ta’ somma f’daqqa tal-SFS, fejn il-bdiewa li jingħaqdu fl-SFS se jitħallsu l-ammonti li huma kieku kienu jirċievi taħt skemi oħra ta’ ħlas dirett fl-2014. L-ammont li jirriżulta ma jvarjax fis-snin ta’ wara. Kwistjoni mhix solvuta: il-metodu propost jidher li huwa sempliċi, u jekk jibqa’ obbligatorju għall-Istati Membri jista’ jżid l-għadd ta’ rziezet koperti mill-SFS. L-amministrazzjoni finanzjarja għandha madankollu terġa’ tiġi kkunsidrata sabiex ma jkunx hemm kumplikazzjonijiet żejda. || Skema ta’ Pagament Bażiku, (l-Artikoli 18 - 28 Ir-Regolament għal Ħlas Dirett) || || Il-Kummissjoni pproponiet li jinbidlu l-mudelli attwali taħt l-Iskema ta’ Pagament Uniku (SPS) u l-Iskema ta’ Pagament Uniku skont l-Erja (SPUE), b'appoġġ bażiku għad-dħul fil-forma ta’ mudell b’rata fissa fil-livell reġjonali jew nazzjonali fl-Istati Membri kollha. Il-Kunsill għandu tendenza li jiffavorixxi approċċ li joffri possibbiltajiet wiesgħa ta’ differenzjazzjoni għall-mudell u għar-ritmu tar-ridistibuzzjoni interna. Dan jimmina l-objettiv li jkun hemm approċċ sempliċi u armonizzat kif propost mill-Kummissjoni. Kontroll proporzjonat || Metodi ta’ awditjar għall-FEŻR, għall-FSE, għall-FK (L-Artikolu 140 Fondi tal-ESI) || Il-Kunsill ippropona emendi li jillimitaw ix-xogħol ta' awditjar tal-Kummissjoni sa punt li ma jistgħux jiġu aċċettati peress li jkun hemm ir-riskju li dawn idgħajfu l-kapaċità tal-Kummissjoni li tissorvelja l-użu tal-baġit tal-UE u l-kapaċità tagħha li tagħti kont tal-baġit. || Kwistjoni mhix solvuta. || Metodi ta’ awditjar għall-FEŻR, għall-FSE, għall-FK (L-Artikolu 116 Fondi tal-ESI) || Il-Kunsill ippropona li entitajiet nazzjonali tal-awditjar fil-politika ta’ koeżjoni jistgħu jużaw metodi ta' teħid ta' kampjuni mhux statistiku. Il-Kummissjoni ma aċċettatx din il-proposta peress li din mhux neċessarjament tipprovdi informazzjoni affidabbli u komparabbli madwar l-Istati Membri u b’hekk iddgħajjef l-assigurazzjoni fil-livell tal-UE. || Kwistjoni mhix solvuta. Governanza elettronika || Koeżjoni elettronika għall-FEŻR, għall-FSE, għall-FK (L-Artikolu 112 Fondi tal-ESI) || Il-Kunsill jipproponi li l-iskadenza għall-implimentazzjoni tal-Koeżjoni elettronika tiġi posposta mill-2014 għall-2016, b’dewmien ta’ sentejn għal dak li jikkostitwixxi simplifikazzjoni importanti għall-benefiċjarji. Il-Kummissjoni ma tistax taċċetta dan id-dewmien. || Kwistjoni mhix solvuta. Il-Kunsill jinsisti li l-implimentazzjoni tal-koeżjoni elettronika isseħħ fl-2016. Filwaqt li għadhom għaddejjijn id-diskussjonijiet għall-implimentazzjojni ta’ data ta’ skadenza għall-“koeżjoni elettronika”, il-koleġiżlaturi jidhru li jaqblu li huwa meħtieġ it-trasferiment għall-iskambju elettroniku tad-dejta sabiex ikun hemm simplifikazzjoni sinifikanti għall-benefiċjarji. Il-Kummissjoni tinsisti li l-koeżjoni elettronika tkun applikata sa mhux aktar tard mill-31 ta’ Diċembru 2014 minħabba l-potenzjal kbir li din il-miżura għandha għas-simplifikazzjoni. Huwa stmat li dan għandu jwassal għal tnaqqis ta’ 11% fil-piż amministrattiv fil-livell aggregat tal-UE. [1] Il-Komunikazzjoni "Agenda ta’ Simplifikazzjoni għall-QFP 2014-2020", COM (2012) 42 finali [2] Il-konklużjonijiet tal-Kunsill Ewropew dwar il-QFP 2014-2020, tat-8 ta’ Frar 2013, il-punt 9. [3] Ir-Rakkomandazzjni tal-Kunsill li l-Kummissjoni tingħata kwittanza fir-rigward tal-implimentazzjoni tal-baġit ġenerali tal-Unjoni Ewropea għas-sena finanzjarja tal-2011, it-12 ta’ Frar 2013. [4] Il-Komunikazzjoni, “L-ewwel Tabella ta’ Valutazzzjoni għas-Simplifikazzjoni tal-QFP 2014-2020”, COM(2012)531 finali [5] Il-programm tal-Presidenza Irlandiża tal-Kunsill tal-Unjoni Ewropea, mill-1 ta’ Jannar sat-30 ta' Ġunju 2013, paġna 6 [6] EC MEMO 12/697, EUROPA - PRESS RELEASES - Press Release - President Barroso pushes for further simplification of the EU budget [7] Ir-Regolament (EU, EURATOM) Nru 966/2012, applikat mill-1.01.2013 [8] Il-konklużjonijiet tal-Kunsill Ewropew dwar il-QFP 2014-2020, tat-8 ta’ Frar 2013, il-punt 12. [9] COM (2011)788 [10] COM (2011)609 [11] COM (2011)707 [12] COM (2011)709 [13] COM (2012)496, jiġu stabbiliti r-regoli komuni għall-5 fondi (FEŻR, FSE, FK, FAEŻR, EMFF) [14] COM (2011)842 [15] COM (2011)810 [16] COM (2011)665 [17] Regolament (UE) Nru 182/2011 [18] Il-proċedura tal-komitoloġija ġiet applikata għal medja ta’ 1400 proġett fis-sena fl-FP7 [19] Il-programm tal-Presidenza Irlandiża tal-Kunsill tal-Unjoni Ewropea, mill-1 ta’ Jannar sat-30 ta' Ġunju 2013 [20] COM(2011) 625. COM(2011) 626. COM(2011) 627. COM (2011)628 [21] COM (2011)834 [22] Il-programm tal-Presidenza Irlandiża tal-Kunsill tal-Unjoni Ewropea, mill-1 ta’ Jannar sat-30 ta' Ġunju 2013, paġna 30 [23] COM (2011)874